20 Mo Modimong, kamano ya rona le bakaulengwe ba rona ke karolo ya botlhokwa thata ya kobamelo ya boammaaruri. Fa batho ba ba neng ba ntsha ditlhabelo tsa diphologolo ba ne ba sa tshware batho ba bangwe sentle, ditlhabelo tseo di ne di se na bokao mo go Jehofa. (Mik. 6:6-8) Ka gone, Jesu o ne a rotloetsa barutwa ba gagwe gore ba ‘nne bofefo go rarabolola dikgang.’ (Math. 5:25) Paulo o ne a bua sengwe se se tshwanang le seo fa a ne a re: “Lo galefe, mme le fa go ntse jalo lo se ka lwa leofa; a letsatsi le se ka la phirima lo sa ntse lo galefile, le gone lo se ka lwa naya Diabolo sebaka.” (Baef. 4:26, 27) Fa go direga gore re galefe ka lebaka le le utlwalang, re tshwanetse go rarabolola kgang ka bofefo e le gore re se ka ra nna re galefile mme ka jalo ra letla Diabolo go re raela.—Luke 17:3, 4.